12 Mma re boneng gore re ka ithuta eng mo sekaong sa ga Pilato le sa ga Petere. Pilato o ne a sa itse Keresete go le kalo. Le fa go ntse jalo, o ne a itse gore Jesu o ne a se na molato e bile e ne e se motho fela yo o tlwaelegileng. Mme gone Pilato o ne a se na boikokobetso e bile a sa rate Modimo wa boammaaruri. Go ne ga nna motlhofo gore Diabolo a mo tshware a tshela. Petere ene o ne a na le kitso ya boammaaruri e bile a rata Modimo. Le fa go ntse jalo, ka dinako dingwe o ne a se na boikokobetso, a boifa, a bo a ineelela kgatelelo. Pele ga Jesu a tshwarwa, Petere o ne a ipelafatsa jaana: “Le fa ba bangwe botlhe ba ka kgotšwa, le fa go ntse jalo nna ga ke na go kgotšwa.” (Mar. 14:29) Moaposetoloi yono a ka bo a ile a ipaakanyetsa diteko tseno e sa le gale fa a ka bo a ile a ikanya Modimo fela jaaka mopesalema yo o neng a opela jaana: “Jehofa o kafa letlhakoreng la me; ga nkitla ke boifa. Motho wa mo lefatsheng a ka ntirang?” (Pes. 118:6) Mo bosigong jwa Gagwe jwa bofelo mo lefatsheng, Jesu o ne a tsamaya le Petere le baaposetoloi ba bangwe ba babedi a tsenelela le bone kwa teng ga tshimo ya Gethesemane. Le fa go ntse jalo, go na le gore Petere le ditsala tsa gagwe ba nne ba ntshitse matlho dinameng, ba ne ba robala. Jesu o ne a ba tsosa a ba raya a re: “Banna, nnang lo disitse e bile lo rapela, gore lo se ka lwa tsena mo thaelong.” (Mar. 14:38) Le fa go ntse jalo, Petere o ne a robala gape mme moragonyana a ineelela mo poifong le mo kgatelelong.